करीना कपूर को अटरम-शटरम फिल्में करने में बड़ा मजा आ रहा है. जैसे सिंघम रिटर्न्स. जबकि प्रोमो बता रहे हैं कि वे भी सिंघम की काजल अग्रवाल की तरह वाले साधारण रोल में ही हैं. पता नहीं चमेली, देव, जब वी मेट वाली करीना कसमसाती क्यूं नहीं. वैसे करीना कई दफे कह चुकी हैं कि अब उनके लिए प्रूव करने के लिए कुछ बचा नहीं है. अगर नहीं भी बचा तब भी गोलमाल, बॉडीगार्ड, रा.वन, सत्याग्रह जैसी फिल्में करने की वजह, सिद्ध करने के लिए कुछ नहीं बचना, तो नहीं होनी चाहिए. अच्छी फिल्में ठुकरा रहीं करीना ने बिजाय नाम्बियार की अमिताभ-फरहान अख्तर वाली फिल्म ठुकराई, सुजाय घोष की दुर्गा रानी सिंह को न कहा, और बदले में अक्षय कुमार की सिंग इज ब्लिंग की हीरोइन बनने की कोशिश की और सलमान के साथ बजरंगी भाईजान साइन की. ऐसी अच्छी अभिनय प्रतिभा का क्या मोल जो घर में करीने से सजाकर रखी हो करीना. कृपया उसे बाहर निकालिए.